degeneration
Degeneration er inden for evolutionsbiologien en tilbagedannelse af et organ i løbet af artens udvikling, fx menneskets hale, eller i individets udvikling, fx haletudsens tab af hale under udvikling til frø.
Indtil begyndelsen af 1900-tallet brugtes betegnelsen også inden for antropologi, psykiatri og kriminologi i forbindelse med teorier om defekte racer, slægter eller individer, idet afvigelser opfattedes som degeneration. Disse teorier er siden omstødt af den genetiske forskning, men spillede en vigtig rolle i samtidens litteratur, der var præget af forestillinger om degeneration.